Арыентал-мэтал

**Арыентал-мэтал** ( — «усходні мэтал») — паджанр фолк-мэталу, які зарадзіўся ў сярэдзіне 1990-х у Ізраіле, Сынгапуры й Армэніі. Першапраходцамі жанру сталі ізраільскія гурты Orphaned Land, Melechesh, Salem, сынгапурскі Rudra й армянскі Ayas.

## Гісторыя
Прагрэсіў-мэтал гурт Orphaned Land, сфармаваны ў 1991 годзе ў Ізраіле, выпусьціў свае першае дэма ў 1993 годзе й хутка прыцягнуў да сабе ўвагу лэйблаў сваім незвычайным гучаньнем. Дэбютны альбом «Sahara» выйшаў у 1994 годзе. Іхняя музыка зьмшчала элемэнты арабскага фолку. Існуе распаўсюджанае меркаваньне, што Orphaned Land зьяўляюцца вынаходнікамі жанру, названага «арыентал-мэтал». Тым ня менш, вядомыя запісы армянскага гурту Ayas, зробленыя яшчэ ў 1988 і 1991 гадох, дзе ўжо прыкметныя ўкрапваньні ўсходняе музыкі ў мэтале.

У 1993 годзе ў Ізраіле ўтварыўся гурт Melechesh, адзін зь першых антыхрысьціянскіх гуртоў у горадзе Ерусалім. Пачаўшы з блэк-мэталу, яны перайшлі на арыентал-мэтал, першую праяву якога можна пачуць на міньёне «The Siege of Lachish» 1996 году.

Задоўга да вышэйапісаных гуртоў, у 1985 годзе, у Ізраіле ўтварыўся гурт Salem. Пяць гадоў гурт быў у падпольлі й іграў блэк-мэтал, але ў 1990 годзе выпусьціў дэма «Millions Slaughtered» у стылі дэт-дум-мэтал, дзякуючы якому ў яго атрымалася падпісаць кантракт зь нямецкім лэйблам «Morbid Records». У 1992 і 1994 гадох выйшлі альбомы «Creating Our Sins» и «Kaddish» (канцэптуальны альбом аб халакосьце). Песьня «The Fading» з апошняга альбому трапіла на MTV.

Сфармаваны ў 1996 годзе гурт Distorted стаў першым мэтал-гуртом з Ізраілю з жаночым вакалам (Miri Milman). Свой стыль яны называюць «oriental death/doom metal»

У 1992 годзе ў Сынгапуры быў утвораны Rudra. Рудра — імя бога разбурэньня ў індуізьме. Назву гурт атрымаў праз даволі агрэсіўную музыку й, вядома, праз сваю набліжанасьць да ведычнае культуры. Іх унікальны стыль злучэньня этнічных і трансцэндэнтальных мэлёдыяў Індыі й цяжкіх рыфаў з блэк/дэт-мэталу зрабіў іх піянэрамі ў экспэрымэнтаваньні з выкарыстаньнем псыхадэлічнае музыкі Індыі ў экстрэмальным мэтале. Яшчэ адной асаблівасьцю ў іхняй музыцы зьяўляецца даданьне сьпеваў і мантраў на санскрыце, што, несумненна, дадае таямнічнасьць і містыку ў іхнюю творчасьць. Уласна, гэта й ёсьць тым, што было названае «ведычны мэтал».

Акрамя Ізраілю, Армэніі й Сынгапуру, ёсьць шмат гуртоў з суседніх краінаў. Напрыклад, Bilocate зь Ярданіі, Khalas з Палестыны, Odious з Эгіпту, Al-Namrood з Саудаўскае Арабіі, Voodoo Kungfu з Кітаю, Amogh Symphony зь Індіі, Langsuyr з Малайзіі.

Апрача краінаў Блізкага й Далёкага Ўсходу, арыентал-мэтал іграюць і ў іншых краінах. Напрыклад, Arkan з Францыі, Kenitra з Швайцарыі, Kartikeya з Расеі.

## Выканаўцы арыентал-мэталу
* Arallu (Ізраіль, з 1997)
* Distorted (Ізраіль, з 1993)
* Melechesh (Ізраіль, з 1993)
* Orphaned Land (Ізраіль, з 1991)
* Salem (Ізраіль, з 1985)
* Amaseffer (Ізраіль, з 2004)
* Rudra (Сынгапур, з 1992)
* Ayas (Армэнія, з 1987)
* Dogma (Армэнія)
* Oaksenham (Армэнія)
* Re De U (Армэнія)
* Voodoo Kungfu (Кітай)
* Amogh Symphony (Індыя)
* Narjahanam (Бахрэйн, з 2004)
* Langsuyr (Малайзія)
* Bilocate (Ярданія, з 2003)
* Khalas (Палестына)
* Odious (Эгіпет)
* Al-Namrood (Саудаўская Арабія)
* Janaza (Ірак)
* Myrath (Туніс)
* Kenitra (Швайцарыя)
* Arkan (Францыя)
* Kartikeya (Расея)

## Крыніцы

Катэгорыя:Мэтал